Document ID: 32008D0386

KOMISSION PÄÄTÖS,
tehty 23 päivänä huhtikuuta 2008,
Euroopan laajuisen tavanomaisen rautatiejärjestelmän ohjaus-, hallinta- ja merkinanto-osajärjestelmää koskevasta yhteentoimivuuden teknisestä eritelmästä tehdyn päätöksen 2006/679/EY liitteen A ja Euroopan laajuisen suurten nopeuksien rautatiejärjestelmän ohjaus-, hallinta- ja merkinanto-osajärjestelmää koskevasta yhteentoimivuuden teknisestä eritelmästä tehdyn päätöksen 2006/860/EY liitteen A muuttamisesta
(tiedoksiannettu numerolla K(2008) 1565)
(ETA:n kannalta merkityksellinen teksti)
(2008/386/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan laajuisen suurten nopeuksien rautatiejärjestelmän yhteentoimivuudesta 23 päivänä heinäkuuta 1996 annetun neuvoston direktiivin 96/48/EY (1) ja erityisesti sen 6 artiklan 1 kohdan,
ottaa huomioon tavanomaisen rautatiejärjestelmän yhteentoimivuudesta 19 päivänä maaliskuuta 2001 annetun Euroopan parlamentin ja neuvoston direktiivin 2001/16/EY (2) ja erityisesti sen 6 artiklan 1 kohdan,
sekä katsoo seuraavaa:
(1)
Komission päätöksessä 2006/679/EY (3) säädetään ensimmäisestä yhteentoimivuuden teknisestä eritelmästä (YTE), joka koskee Euroopan laajuisen tavanomaisen rautatiejärjestelmän ohjaus-, hallinta- ja merkinanto-osajärjestelmää.
(2)
Komission päätöksessä 2002/731/EY (4) säädetään ensimmäisestä yhteentoimivuuden teknisestä eritelmästä (YTE), joka koskee Euroopan laajuisen suurten nopeuksien rautatiejärjestelmän ohjaus-, hallinta- ja merkinanto-osajärjestelmää; mainittu päätös on kumottu ja korvattu komission päätöksellä 2006/860/EY (5).
(3)
Päätösten 2006/679/EY ja 2006/860/EY liite A mukautettiin tekniseen kehitykseen komission päätöksellä 2007/153/EY.
(4)
Liite A olisi saatettava ajan tasalle Euroopan rautatieviraston työryhmissä osajärjestelmästä 108 saavutetun yhteisymmärryksen huomioon ottamiseksi.
(5)
Direktiivin 96/48/EY 6 artiklan 2 kohdan ja direktiivin 2001/16/EY 6 artiklan 2 kohdan mukaan viraston tehtävänä on valmistella YTE:ien tarkistus ja ajan tasalle saattaminen sekä antaa kaikki tarpeelliset suositukset 21 artiklassa tarkoitetulle komitealle, jotta tekninen kehitys tai sosiaaliset vaatimukset voitaisiin ottaa huomioon.
(6)
Euroopan parlamentin ja neuvoston asetuksen (EY) N:o 881/2004 (6) 12 artiklan mukaan Euroopan rautatievirasto varmistaa, että YTE:t mukautetaan tekniseen kehitykseen ja markkinasuuntauksiin sekä sosiaalisiin vaatimuksiin, ja ehdottaa komissiolle tarpeelliseksi katsomiaan muutoksia YTE:iin.
(7)
Euroopan rautatievirasto hyväksyi 14 päivänä tammikuuta 2008 suosituksen tavanomaista rautatiejärjestelmää ja suurten nopeuksien rautatiejärjestelmää koskeviin YTE:iin sisältyvistä pakollisten eritelmien luettelosta ja lisätietoja sisältävien eritelmien luettelosta.
(8)
Tässä päätöksessä säädetyt toimenpiteet ovat direktiivin 96/48/EY 21 artiklalla perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan Euroopan laajuisen tavanomaisen rautatiejärjestelmän ohjaus-, hallinta- ja merkinanto-osajärjestelmästä tehdyn päätöksen 2006/679/EY liitteenä olevan YTE:n liitteessä A olevat pakollisten eritelmien luettelo ja lisätietoja sisältävien eritelmien luettelo sekä Euroopan laajuisen suurten nopeuksien rautatiejärjestelmän ohjaus-, hallinta- ja merkinanto-osajärjestelmästä tehdyn päätöksen 2006/860/EY liitteenä olevan YTE:n liitteessä A olevat pakollisten eritelmien luettelo ja lisätietoja sisältävien eritelmien luettelo tämän päätöksen liitteenä olevilla pakollisten eritelmien luettelolla ja lisätietoja sisältävien eritelmien luettelolla.
2 artikla
Tämän päätöksen liitteenä olevat Euroopan junanvalvontajärjestelmän (ETCS) eritelmät saadaan valmiiksi ennen 31 päivää joulukuuta 2008 lisäämällä niihin ajan tasalle saatetut yleiset testieritelmät ja korjaamalla niihin mahdollisesti sisältyneet virheet.
3 artikla
Rajoittamatta direktiivin 96/48/EY 7 artiklan ja direktiivin 2001/16/EY 7 artiklan soveltamista jäsenvaltioiden on ennen 31 päivää joulukuuta 2008 ilmoitettava komissiolle, mitä niiden ETCS:ää käyttävistä radoista liikennöidään tai tullaan liikennöimään ennen tämän päätöksen voimaantuloa sovellettavia pakollisia eritelmiä noudattaen.
Jäsenvaltioiden on ilmoitettava komissiolle viimeistään mainittuna päivämääränä, mihin mennessä tässä päätöksessä tarkoitetut vaatimukset täyttävillä junilla voidaan liikennöidä niiden kaikilla ETCS:ää käyttävillä radoilla.
4 artikla
Tätä päätöstä sovelletaan 1 päivästä kesäkuuta 2008.
5 artikla
Tämä päätös on osoitettu kaikille jäsenvaltioille.
Tehty Brysselissä 23 päivänä huhtikuuta 2008.

Labels: 7
8
15